Mister du dit arbejde, så stopper indbetalingerne til pensionsordningen.
Men de forsikringer, der er en del af pensionsordningen, fortsætter i et helt år efter.
Det kan være en uoverskuelig situation for dig som ledig også at blive kritisk syg, eller hvis du må gå fra ledighed til førtidspensionering. I sådanne svære situationer kan forsikringerne sikre dig og familien mere økonomisk overskud og tryghed i hverdagen.
De forsikringer, der fortsætter, er:
Et engangsbeløb på 100.000 kroner ved kritisk sygdom.
Supplement til en offentlig førtidspension på typisk mellem 36.000 og 66.000 kroner om året.
Et beløb ved den forsikredes død på typisk 500.000 kroner.
Forsikringerne kan forlænges med yderligere 2 år ud over de 12 måneder. Vælger du det, trækkes betalingen fra din pensionsopsparing.
For langt de fleste medlemmer vil det ikke være relevant at forlænge forsikringerne, da de når at komme i job længe inden, der er gået 1 år.
Men hvis du er syg, på orlov eller ikke har en anden arbejdsmarkedspension, anbefaler PensionDanmark, at du forlænger perioden og fastholder dine forsikringer. Hvis uheldet er ude, har du mere brug for dine forsikringer end din opsparing.